Am Samschtig morge simmer den mit em Bus richtig Viña del Mar gfahre - das isch vo Santiago us richtig Weschte as Meer. Da mir det aber (vorab im Internet) kei Underkunft gfunde ghaa händ, und üsi Fründe (womer sit Cairns känned) sit ere Wuche im Nachbarstädtli Valparaiso am Sprachufenthalt mache sind, simmer denn direkt mit ere Metro wiiter nach Valparaiso, obwohls det gemäss minere Hostmuetter rächtg gföhrlich seg. Am Afang häts üs denn au würkli ned so  gfalle (Viña del Mar allerdings au ned sowiit mirs gseh händ). Womer de aber eine vo dene klassische Lift wo's det hät (steili Standseilbähnli mit chline Kabinli) gnoh ghaa händ, simmer inere komplett andere Wält glandet. Zwar chli touristisch, aber mega "herzig", alti, aber farbigi Gebäude mit Charme. Im Hostel womer de händ welle go übernachte häts zwar kei Platz meh ghaa, aber die händ üs es B&B grad näbeddraa empfohle wo vomene dütsche Kulturhistoriker (oder so ähnlich) gfüehrt wird - er hät üs denn  viel über Valparaiso, Viña del Mar und wo's gföhrlich isch (und wo nöd) chöne verzelle (und wieso vili Chilene sGfühl händ Valparaiso seg mega gföhrlich). Mir händ üses Wucheänd sehr gnosse